Video van Potch-bakleiery van YouTube verwyderIrini Agathagelou (21) ná sy geslaan is. Foto: Facebook Die video van ŉ student van Potch Akademie wat glo deur ŉ Ikeys-rugbyspeler ná die Varsitybeker in ŉ eetplek aangerand is, is Vrydag van YouTube verwyder. Die video is aanvanklik deur The Citizen op YouTube gelaai nadat Irini Agathagelou (21) op Facebook beweer het dat sy ná die Varsitybeker-finaal in Potchefstroom in Noordwes aangerand is. Agathagelou beweer sy het die bakleiery probeer stopsit waarna sy met ŉ vuis deur die gesig geslaan is. Lees meer hier. ŉ Woordvoerder van die Noordwes provinsiale polisie het Vrydag aan Maroela Media gesê hulle sal ondersoek instel of Agathagelou ŉ amptelike klag teen die man aanhangig gemaak het, wat daartoe sou lei dat die polisie versoek het dat die video afgehaal word sodat die bewerings verder ondersoek kan word. Die vermeende oortreder se identiteit is ook op die video sigbaar, en indien daar ŉ saak teen hom oopgemaak is, mag hy nie uitgeken word voordat hy amptelik aangekla en in die hof verskyn het nie. Intussen het ŉ Maroela Media-leser laat weet dat hy in die eetplek was toe die voorval plaasgevind het. Johan Kellerman skryf dat die polisiebeampte wat op die video gesien kon word, pepersproei gebruik het om die oproering stop te sit. Kellerman het gesê Agathagelou het die man met haar hakskoen geslaan en dat hy haar moontlik uit selfverdediging teruggeslaan het. Agathagelou kon nie onmiddellik vir kommentaar bereik word nie. Gerda Kruger, woordvoerder van die Universiteit van Kaapstad (Ikeys), gesê hulle is geskok deur die voorval, en bevestig ŉ ondersoek is van stapel gestuur. Intussen het ŉ ander YouTube verbruiker, Paul Makuta, weer die video op YouTube gelaai. Die video kan hier gesien word, maar Maroela Media kan nie aanspreeklikheid aanvaar vir die plasing van dié video op sosiale media nie.